**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Jezično izražavanje

**Nastavna tema**: Pisanje prema poticaju - ljeto

**Ključni pojmovi**: godišnja doba, ljeto, pisanje prema poticaju

**Cilj:** Poticati učenike na promatranje i uočavanje obilježja ljeta, pisano se izražavati na osnovi zadanoga poticaja, upoznati biografiju i stvaralaštvo poznatih hrvatskih pjesnika.

**Zadatci nastave:**

1. **Obrazovni**: upoznati stvaralaštvo Miroslava Kovačevića, Vere Zemunić, Stanislava Femenića, Mladena Bjažića, Ratka Zvrke i Grigora Viteza čitajući njihovu poeziju posvećenu ljetnim motivima, ponoviti glavne sastavnice pisanoga sastavka i kompozicijske elemente pjesme, pri pisanju pridržavati se pravopisnih pravila
2. **Funkcionalni**: razvijati kulturu slušanja, čitanjem i slušanjem pjesama bogatiti rječnik, poticati učenike na govorno, pisano i likovno izražavanje pisanjem i ilustriranjem pjesme ili priče prema poticajnim riječima, poticati izražajno čitanje
3. **Odgojni:** razvijati komunikacijske vještine, razvijati zanimanje za čitanje poezije, promatrati, razvijati maštu, kreativnost, originalnost, domišljatost

**Nastavne metode**: govorenje, slušanje, čitanje, rad na tekstu, pisanje, crtanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, antologija dječje poezije (*Antologija hrvatke dječje poezije*. 2008. Ur. Ivo Zalar. Školska knjiga. Zagreb.), slika ili plakat, bojice

**Korelacija:** Priroda i društvo, Likovna kultura

**Tijek nastavnoga sata**

1. **Motivacija**

Učitelj s učenicima provodi igru *Zapamti što si vidio*. Učitelj pokaže sliku koju dotad nisu vidjeli – pokazuje im sliku koja prikazuje ljetne motive. Učitelj ih upućuje da sliku promatraju jednu minutu i da pokušaju zapamtiti što više detalja. Slika se nakon toga miče ili prekriva. Zatim svaki učenik treba zapisati što je vidio nastojeći se prisjetiti što više detalja, čak i onih koji se čine beznačajnima. Nakon što djeca završe s pisanjem, uspoređuje se napisano.

Učitelj s učenicima povede razgovor: Jeste li svi uočili iste stvari na slici? Zašto niste? Što mislite, zašto je netko uočio mnogo detalja, a netko malo? Promatrate li prirodu oko sebe na putu u školu, u igri, u vožnji autom? Zašto je važno promatrati svijet oko sebe?

1. **Najava, interpretativno čitanje**

Učitelj najavljuje učenicima da će oni danas biti pisci i pisati priče s ljetnim motivima. Prije toga učitelj će im pročitati nekoliko pjesama o ljetu kako bi čuli kako pjesnici vide ljeto i i pišu o ljetu. Dok učitelj čita, učenici slušaju pjesme, zapisuju naslove te kraj svakoga naslova zapisuju svoju ocjenu.

Kad učenici odslušaju sve pjesme koje je učitelj priredio za čitanje, čitaju svoje ocjene te se utvrđuje koje su pjesme ocijenjene kao najbolje.

Učitelj povede kratak razgovor o dojmovima: Što vam se u nabolje ocijenjenim pjesmama posebno svidjelo? Kakva mora biti pjesma ili priča da bi vas zainteresirala za čitanje? Po čemu su pjesnici drukčiji od ostalih ljudi – što ih izdvaja?

1. **Stvaralački rad**

Učenici rade u manjim skupinama na taj način da svaka skupina izvlači papirić s poticajnim riječima, potom zajedno na osnovi tih riječi pišu kraću priču ili pjesmu. Učitelj upućuje učenike da riječi na papiriću obvezno trebaju biti uvrštene u pjesmu ili priču, ali da pjesma ili priča treba biti obogaćena i drugim riječima koje su plod njihove mašte i domišljatosti. Ponavlja se da se pjesma sastoji od stihova, da se stihovi raspoređuju u kitice, da stihovi mogu, ali i ne moraju biti rimovani. Pismeni sastavak treba imati uvod, središnji i završni dio. U uvodnome dijelu pisac upoznaje čitatelje s likovima ili vremenom i mjestom radnje. U središnjemu dijelu bolje upoznajemo likove, radnja se razvija i dolazi do svoga vrhunca. U završnome dijelu radnja se raspleće i dolazi do kraja. Likovi i događaji u priči trebaju biti povezani, moraju imati smisla, ponašanje likova treba imati svoje razloge, uzroke i posljedice. U pisanju treba paziti na primjenu pravopisnih pravila, na smislenost, dužinu i jasnoću rečenica.

1. **Završni dio**

Predstavnik skupine čita pjesmu ili priču koju je njegova skupina osmislila, učenici iz ostalih skupina iznose svoje komentare, postavljaju pitanja i daju sugestije povezane s pročitanim uratkom.

Svaka skupina na papiru A3 zajednički ilustrira priču ili pjesmu koju su napisali te u ilustraciju upisuju najuspjelije stihove ili rečenice iz priče.

Na kraju sata učitelj učenicima ukratko predstavlja biografije pisaca čije su pjesme slušali te im daje listić s napisanom biografijom i pjesmama koje su korištene na satu.

**Prilog**

1. **Pjesme za poticaj**

**PREPELICA**

Kosci kose

U otkose

Mladu travu

Za otavu.

Sa otkosa

Blista rosa.

A iz trave

Poput hica

Prhnu ptica

Prepelica.

Preplašena

Leti, hita

U jezero

Zrela žita.

Tamo bućnu,

Pućpurućnu:

* Dan bi mogo

Biti vruć

Pućpuruć!

U žito

Ko u vir –

Buć!

Usred žita

Skrita,

Sita,

Pjeva ptica

Prepelica:

* Dan je vruć,

Pućpuruć!

**Grigor Vitez**

**DUGA**

Poslije nagle ljetne kiše

Na svodu se lako njiše

Kriva pruga,

Dio kruga,

Divna duga,

Blistav luk...

* Čudan luk –

Kaže vuk;

* Čudan luk –

Veli ćuk.

Svud po šumi bruji zvuk:

„Čudan luk,

Čudan luk!“

* Taj čudesni luk je zelen! –

Ushićeno šapće jelen.

* Taj čudesni luk je plav! –

Ponavlja iz trave mrav.

* Taj čudesni luk je žut!

Brunda pužić, nešto ljut.

* Luk je crven kao mak! –

Iz potoka viče rak.

Koje li je duga boje?

Jer, dok svatko tvrdi svoje,

Duga putem svojim slijedi

I polako blijedi, blijedi,

Kao da je netko briše...

I gle, već je nema više!

**Ratko Zvrko**

**VALOVI**

Valovi plove valovito,

Oblaci jure maglovito,

Jedra se pune vjetrovito,

A vjetar huči silovito,

Vratolomno

Razigrano

Uzneseno

Osamljeno

Raspireno

Uplašeno

Neprestano

Zahuktano

Ucviljeno

Zaplakano

Tajnovito

Šumovito.

Puše vraški

Da se praši,

Puše dnevno po sto puta,

Drži jedra zategnuta.

**Mladen Bjažić**

**NJEDRA MORA**

More u njedrima nosi

Tisuće rijeka,

Vode svih kontinenata,

Bregove soli

I jata blještavih riba.

More je velika ljuljačka

Koja brodove ziba

– I njiše.

More valovima diše,

Vjetrove na igru zove

Da jedra pune

Lađama što plove.

**Mladen Bjažić**

**PUŽ NA LJETOVANJU**

Čim ljetni dan

Svane,

Puž ustane,

Rogove pruži

I s kućom

Po pašnjaku

Kruži.

Kad sunce

U podne

Pripeče,

Puž parkira kuću

U najdeblji hlad

I tu sačeka

Veče.

Pred noć,

Kada se gasi dan,

Puž zaključa

Stan

I pada... pada

Pada...

Duboko u...

San!

**Stanislav Femenić**

**PRVI DAN LJETA**

Prvi je dan ljetni

Šareni leptir sretni.

Umivena potočnica

U modroj rosi,

Nasmiješena ivančica

S bisernom kapljicom u kosi.

Makova crvena marama

U polju razmahana.

Pčela što luk mosta gradi

Od ruže do cvijeta ljiljana.

Bubica što si krila

Pod listom jagode hladi,

I Vedran na romobilu

Što se sladoledom sladi.

**Vera Zemunić**

**LIPANJSKA PJESMA**

Čuješ li kako šapuću trave,

Kako šušti lišće,

Kako se njišu grane?

Čuješ li kako sviraju cvrčci

U ove sunčane dane?...

To se posvuda šeta

Prvi mjesec ljeta.

**Miroslav Kovačević**

1. **Nastavni listići**

Zadatak: S pomoću navedenih riječi napiši pjesmu ili priču. Zaviri u svoju maštu pa dometni još zanimljivih i neobičnih riječi i misli.

Riječi: sunce, more, plaža, borovi, cvrčci, brod, galeb, ljeto.

Zadatak: S pomoću navedenih riječi napiši pjesmu ili priču. Zaviri u svoju maštu pa dometni još zanimljivih i neobičnih riječi i misli.

Riječi: sunce, polje, žito, mak, prepelica, vjetar, ljeto, oblak.

Zadatak: S pomoću navedenih riječi napiši pjesmu ili priču. Zaviri u svoju maštu pa dometni još zanimljivih i neobičnih riječi i misli.

Riječi: sunce, igra, djeca, ljeto, smijeh, škola, kupanje, bezbrižnost, odmor.

Zadatak: s pomoću navedenih riječi napiši pjesmu ili priču. Zaviri u svoju maštu pa dometni još zanimljivih i neobičnih riječi i misli.

Riječi: sunce, ljeto, šuma, hlad, breza, hrast, srna, potok, djetlić.

1. **Biografije pisaca**

**Grigor Vitez** rođen je 1911. u Kosovcu kraj Okučana, a umro 1966. u Zagrebu. Po zanimanju je bio učitelj, a radio je kao urednik u Izdavačkome poduzeću *Mladost*. Pisao je pjesme i za odrasle, ali mnogo je poznatiji kao pisac za djecu. Njegove su zbirke dječje poezije *Prepelica, Sto vukova, Kad bi drveće hodalo, Jednog jutra u gaju, Iza brda plava, Hvatajte lopova, Gdje priče rastu* i *Igra se nastavlja*. Pisao je tekstove za slikovnice, prevodio je dječju poeziju sa stranih jezika, pisao prozu i igrokaze.

**Ratko Zvrko** rođen je 1920. u Beogradu, a umro 1998. u Dubrovniku. Bio je novinar i pjesnik. Trideset je godina objavljivao dječju poeziju u novinama i časopisima, a objavio je i ove zbirke pjesama: *Naši stari znanci, Čarobni prozor, Od Zrinjevca do svemira, Torba Djeda Mraza, Zvijezde u gradu, Svemirske bajke, Sunce, Sport i more, Grga Čvarak, Uzbuna u robnoj kući* i *Smijeh nije grijeh*.

**Mladen Bjažić** rođen je 1924. u Zlarinu pokraj Šibenika. Nakon završene učiteljske škole studira na Filozofskome fakultetu u Zagrebu. Bio je urednik različitih dječjih novina te urednik televizijskoga programa za djecu. Poznat je po znanstvenofantastičnim romanima. Objavio je zbirke pjesama *Sjenica, Pjesmice seki i braci, Dok more bjesni, Pjegica, Tata nema vremena.*

**Stanislav Femenić** rođen je 1924. u Carevoj Ćupriji u Bosni. Djetinjstvo je proveo u Vinkovcima. Diplomirao je u Zagrebu na Medicinskome fakultetu, po zanimanju je bio liječnik. Preminuo je 2012. godine. Za djecu je počeo pisati 1953. i otada se pojavljuje u časopisima *Modra lasta, Smib* i *Radost*. Pjesme su mu objavljene u antologijama dječje poezije, školskim čitankama i lektirama za osnovnu školu. Objavio je zbirke dječje poezije pod naslovima: *Puž na ljetovanju, Krijesnice, Trči, Trči, Trčimir* i *Idi pa vidi*. Objavio je četiri knjige proze za djecu: *Tikva s nosom, Dosjetljivi jedan, Ludi kamen* i *Maštograd*. Objavio je i zbirke pjesama, kratkih priča i zagonetki s naslovom *Dođe jedan niotkud, Kada vas volim* i *Psst*. Femenić je napisao i tekstove za više od stotinu slikovnica. Mnoge su pjesme Stanislava Femenića uglazbljene.

**Vera Zemunić**, pjesnikinja i pripovjedačica za djecu, rodila se u Zagrebu 1938. godine. Učiteljsku školu završila je u Osijeku nakon čega je službovala u različitim mjestima Slavonije, a zatim u Međimurju. Danas živi u Čakovcu.

Svojim je pjesničkim prilozima surađivala u gotovo svim poznatim dječjim časopisima.

**Miroslav Kovačević**, učitelj i dječji pjesnik, rodio se 1945. u Osijeku, a umro 1975. u Donjoj Zelini. Osnovnu i srednju završio je u Senju. Službovao je u malim područnim školama u okolici Senja i Donje Zeline. Surađivao je u dječjim časopisima, a objavio je i zbirke pjesama *Zlatni đerdan, Kad su miševi i mačke prosili* i *Bio jednom jedan*.